কুড়িগ্রামের রাজারহাটে চোর সন্দেহে অমানবিক নির্যাতনের পর চুরির মামলা দিয়ে থানায় সোপর্দের পর এক যুবকের মৃত্যু হয়েছে। এ ঘটনার সঙ্গে জড়িতদের বিরুদ্ধে রাজারহাট থানায় হত্যামামলা হয়েছে। ঘটনার সঙ্গে জড়িত সন্দেহে দুজনকে গ্রেফতার করেছে পুলিশ। এ নির্মম ঘটনাটি ঘটেছে কুড়িগ্রামের রাজারহাট উপজেলার খুলিয়াতারী গ্রামে। পুলিশ ও এলাকাবাসী জানান, গত শনিবার ভোর রাতে রাজারহাট উপজেলার খুলিয়াতারী গ্রামের আব্দুল আউয়াল ও তার সহযোগী ৮/১০ জনসহ একই গ্রামের ফরহাদ আলীর ছেলে তাজুল ইসলামকে (২২) চোর সন্দেহে হাত-পা বেঁধে বিবস্ত্র করে এলোপাতাড়ি মারপিট করে। এতে তাজুল গুরুতর আহত হয়। পরে ওইদিন সকালে রাজারহাট উপজেলা স্বাস্থ্য কমপ্লেক্সে প্রাথমিক চিকিৎসার পর ওই যুবকের বিরুদ্ধে আব্দুল আউয়াল চুরির মামলা দিয়ে তাকে রাজারহাট থানা পুলিশের কাছে সোপর্দ করে।